โรงกลั่นน้ำมันเกาหลี “ฮุนได ออยล์แบงก์” จ่ายโบนัสพนักงาน 10 เท่า!
โรงกลั่นน้ำมันเกาหลี “ฮุนได ออยล์แบงก์" ประกาศจ่ายโบนัสพนักงาน 1,000% ของฐานเงินเดือน หลังกำไรโตกระฉูด
โรงกลั่นน้ำมันเกาหลี “ฮุนได ออยล์แบงก์" จ่ายโบนัสพนักงาน 1,000% ของฐานเงินเดือน
4 ม.ค. 2566

ฮุนได ออยล์แบงก์ (Hyundai Oilbank) หนึ่งในโรงกลั่นน้ำมันชั้นนำของเกาหลีใต้ เปิดเผยเมื่อวันจันทร์ (2 ม.ค.) ว่า ทางบริษัทได้จ่ายโบนัสให้พนักงานเป็นจำนวน 1,000% ของฐานเงินเดือน แต่ไม่ได้ให้ข้อมูลเกี่ยวกับจำนวนเงินเดือน
หนังสือพิมพ์โคเรีย เฮราลด์ รายงานว่า เมื่อปี 2564 พนักงานฮุนได ออยล์แบงก์ ได้รับค่าตอบแทนเฉลี่ย 121 ล้านวอน (94,800 ดอลลาร์) ต่อคน รวมเงินโบนัสที่อัตรา 600% ของฐานเงินเดือน
รายงานข่าวระบุว่า โบนัสก้อนโตของฮุนได ออยล์แบงก์ สอดคล้องกับผลงานที่โดดเด่นของอุตสาหกรรมการกลั่นเมื่อปีที่แล้ว โดยในไตรมาส 3/2565 เพียงอย่างเดียว ฮุนได ออยล์แบงก์ มีกำไรจากการดำเนินงานพุ่งสูงขึ้นถึง 226% เมื่อเทียบรายปี แตะที่ 2.8 ล้านล้านวอน และเมื่อรวมผลประกอบการไตรมาส 4/2565 แล้ว กำไรสะสมของปีที่แล้วจะยิ่งเพิ่มขึ้นอีก
เจ้าหน้าที่รายหนึ่งในวงการน้ำมัน เปิดเผยว่า ความเคลื่อนไหวทั่วโลกเป็นปัจจัยสำคัญที่ชี้ชะตาผลกำไรของโรงกลั่น โดยผลกระทบที่ยืดเยื้อจากสงครามยูเครน ประกอบกับความต้องการเชื้อเพลิงเพื่อความอบอุ่นในช่วงฤดูหนาว ทำให้ราคาน้ำมันโลกพุ่งสูงขึ้น ซึ่งส่งผลให้ราคาค้าปลีกพุ่งสูงขึ้นด้วย
ทั้งนี้ เมื่อปีที่แล้ว บริษัทเอสเค เอนเนอจี (SK Energy) และจีเอส คาลเท็กซ์ (GS Caltex) จ่ายเงินพิเศษให้พนักงานในอัตรา 1,000% ของฐานเงินเดือนเช่นกัน ขณะที่บริษัทเอส-ออยล์ (S-Oil) จ่ายโบนัสให้พนักงานในอัตรา 1,400% ของฐานเงินเดือน